b"\n_START_ARTICLE_\nDenis de Sallo\n_START_SECTION_\n\xc5\xbdivljenje in delo\n_START_PARAGRAPH_\nDe Sallo je bil dele\xc5\xbeen klasi\xc4\x8dne izobrazbe. Posvetil se je pravu in leta 1652 pridobil odvetni\xc5\xa1ko licenco, a se je po tistem posve\xc4\x8dal predvsem pravni teoriji in ni opravljal aktivne odvetni\xc5\xa1ke slu\xc5\xbebe. Deloval je tudi kot svetovalec v francoskem parlamentu. Pripadal je socialnemu krogu Jean-Baptista Colberta, finan\xc4\x8dnega ministra pod kraljem Ludvikom XIV., in je vzdr\xc5\xbeeval aktivne stike z vidnej\xc5\xa1imi evropskimi intelektualci._NEWLINE_Leta 1665 je objavil prvo \xc5\xa1tevilko revije Journal des s\xc3\xa7avans pod psevdonimom Sieur d'H\xc3\xa9douville. Ideja zanjo je bila podobna ideji zgodovinarja Fran\xc3\xa7oisa de M\xc3\xa9zerayja, ki je bil prav tako Colbertov prijatelj in je nekaj \xc4\x8dasa \xc5\xbeivel v isti pala\xc4\x8di kot de Sallo. Predvidevala je poro\xc4\x8dila o novostih in izumih z razli\xc4\x8dnih podro\xc4\x8dij naravoslovja in humanistike, odlo\xc4\x8ditve sekularnih in verskih sodi\xc5\xa1\xc4\x8d, recenzije nove strokovne literature in druge prispevke, ki bi utegnili zanimati sodobnega intelektualca._NEWLINE_Kot lojalen galikanist je de Sallo u\xc5\xbeival precej\xc5\xa1nje zaupanje dvora in svobodo govora ter je prejel dvajsetletno licenco za izdajanje revije. Njegov psevdonim izvira iz imena vasi H\xc3\xa9douville, od koder naj bi izviral njegov slu\xc5\xbeabnik. Revija pod njegovim uredni\xc5\xa1tvom je pritegnila precej\xc5\xa1nje zanimanje kroga intelektualcev v Franciji in \xc5\xa1ir\xc5\xa1e po Evropi, a je bila ukinjena po trinajsti \xc5\xa1tevilki. Uradni razlog za to je bil, da ni po\xc5\xa1iljal vsebine v pregled pred objavo, po mnenju zgodovinarjev pa so bili v ozadju vplivni ljudje, ki jih je revija kritizirala. Nekaj mesecev kasneje se je izhajanje nadaljevalo, tokrat pod uredni\xc5\xa1tvom de Sallojevega asistenta Jeana Galloisa._NEWLINE_O de Sallojevem delu v zadnjih letih ni veliko podatkov, razen tega, da je bil urednik revije. Njegovo zdravje je pri\xc4\x8delo pe\xc5\xa1ati, tako da ni mogel ve\xc4\x8d hoditi, kar pripisujejo sladkorni bolezni. Umrl je v za\xc4\x8detku poletja 1669."